Suomalaiselta panimolta todella reipas avaus vastavirtaan – "Loppuu ylenpalttinen leikkiminen"

toimitus

Rekolan Panimo ilmoitti keskiviikkona, että se lopettaa kokonaan suuressa muodissa pitkään olleiden IPA-oluiden valmistuksen. Sen sijaan Rekolan Panimo on alkanut valmistaa 3,5 prosetin vahvuista Fiskarin Vehnä -olutta eli mellan öliä.

– Nuo nyt niin trendikkäät IPAt eivät oikein koskaan ole olleet meidän juttu ja koska kaikki niitä tekee, niin katsoimme, että suuremman panoksen suomalaiseen olutkulttuuriin teemme tuomalla markkinoille IPA:a mielenkiintoisempia oluita, perustelee toimitusjohtaja Jari Leinonen

Fiskarin Vehnää panimo kuvaa kepeäksi vehnäolueksi ja erinomaiseksi kesäjuomaksi.

– Miedon alkoholiprosentin vuoksi se on myös mainio afterwork-olut.

Toinen Rekolan Panimon uutuus on belgialaisen trippeltyylin Paavin Polku -olut, jossa alkoholipitoisuus on 9 prosenttia.

Amerikan Eno ja Luomu IPA jäävät Rekolan Panimon valikoimista pois.

– Loppuvuonna 2016 Rekolan Panimo on niin sanotusti IPA-vapaa, eli ylenpalttinen humaloilla leikkiminen on jätetty muille ja keskitytään enemmän itse oluen makuun sekä oluen ja ruokien makumaailmojen yhdistämiseen, sanoo Leinonen.